Oʻzbekiston Respublikasida yilqichilik va ot sportini rivojlantirishga doir qoʻshimcha chora-tadbirlar toʻgʻrisida
(resolution, 2021-01-27)

Respublikamizda yilqichilik va ot sportini rivojlantirish, uning moddiy-texnik bazasini mustahkamlash, yangi avlod chavandozlarini tayyorlash va tarbiyalash, milliy ot sportining xalqaro dovrugʻini oshirish, aholining keng qatlamlari, ayniqsa yoshlar oʻrtasida ot sportini faol targʻibot qilish va ommalashtirish maqsadida: 1. Oʻzbekiston ot sporti federatsiyasi konferensiyasi, Oʻzbekiston Respublikasi jismoniy tarbiya va sport davlat qoʻmitasi, Oʻzbekiston Respublikasi Qishloq xoʻjaligi vazirligi hamda Oʻzbekiston Milliy olimpiya qoʻmitasining Oʻzbekiston ot sporti federatsiyasi faoliyatini takomillashtirish va uning nomini Oʻzbekiston yilqichilik va ot sporti federatsiyasiga (keyingi oʻrinlarda — Federatsiya) oʻzgartirish toʻgʻrisidagi taklifiga rozilik berilsin. 2. Quyidagilar Federatsiyaning asosiy vazifalari va faoliyat yoʻnalishlari etib belgilansin: yilqichilikda naslchilik ishlarini takomillashtirish yoʻli bilan, noyob zotli sport otlari hamda Qorabayir va Axaltaka nasldor ot zotlari bosh sonini koʻpaytirish boʻyicha tashkilotlarga koʻmaklashish; xorijiy davlatlarning ilgʻor tajribalarini oʻrganish orqali nasldor, sport va xizmat otlarini koʻpaytirish va parvarishlashning zamonaviy usullarini tashkil etish; yilqichilik va ot sportini rivojlantirish boʻyicha meʼyoriy-huquqiy bazani ishlab chiqishda ishtirok etish, davlat dasturlarini amalga oshirish, marketing va reklama ishlarini kengaytirish; yosh avlod chavandozlarini tarbiyalashga yoʻnaltirilgan milliy ot sporti musobaqalarini tashkil etish va oʻtkazish hamda milliy ot sportining xalqaro dovrugʻini oshirish; zarur ozuqa bazani taʼminlash uchun yer maydonlari ajratish masalalarida tegishli mahalliy ijro etuvchi hokimiyat organlari bilan samarali hamkorlikni taʼminlash; otlarni saqlash va sifatli veterinariya xizmati koʻrsatish ishlarini yaxshilashga koʻmaklashish, shuningdek, jahon bozorida naslli mahsulot (material)ning raqobatdoshligini taʼminlash; bolalar sport maktablari tarmogʻi va seksiyalari, ot sporti klublarini kengaytirish, yuqori malakali hakamlar, veterinarlar va taqachilarni tayyorlash va ularni qayta tayyorlash. 3. Quyidagilar: Oʻzbekiston yilqichilik va ot sporti federatsiyasining tashkiliy tuzilmasi, uning ijro etuvchi apparati tarkibi va hududiy boʻlinmalarining namunaviy tuzilmasi 1, 2, va 3-ilovalarga muvofiq; Oʻzbekiston yilqichilik va ot sporti federatsiyasi huzurida Yilqichilik va ot sportini qoʻllab-quvvatlash va rivojlantirish jamgʻarmasini (keyingi oʻrinlarda — Jamgʻarma) tashkil etilishi maʼqullansin. 4. Belgilab qoʻyilsinki: Oʻzbekiston yilqichilik va ot sporti federatsiyasi raisi va uning oʻrinbosarlarini konferensiya delegatlari tomonidan saylanadi va Oʻzbekiston Respublikasi Vazirlar Mahkamasi tomonidan lavozimga tasdiqlanadi; Federatsiyaning ijro etuvchi apparati faoliyatini joriy taʼminlash va moliyalashtirish Federatsiya aʼzolarining — tashkilotlarning ajratmalari hamda qonunchilikda taqiqlanmagan boshqa manbalar hisobidan amalga oshiriladi. 5. Jamgʻarma mablagʻlari ilmiy-tadqiqot va seleksiya-naslchilik ishlarini moliyalashtirish, Federatsiyaning moddiy-texnik bazasini mustahkamlash, hakamlar, veterinar va taqachilarni qayta tayyorlash va ularning malakasini oshirish tizimini takomillashtirish, tajriba almashish va ixtisoslik bilimlarini oshirish, shuningdek, alohida oʻrnak koʻrsatgan sportchilar, hakamlar, zootexniklar va yilqichilarni moddiy va ijtimoiy qoʻllab-quvvatlashga yoʻnaltirilishi maʼlumot uchun qabul qilinsin. Jamgʻarmani shakllantirish manbalari etib, xayr-ehson yordamlari va qonunchilikda taqiqlanmagan boshqa mablagʻlar belgilansin. 6. Federatsiya va uning aʼzolariga, sport otlarini eksport qilishga ruxsat etilsin. 7. Respublikamizda yilqichilik va ot sportini rivojlantirishga koʻmaklashish boʻyicha Ishchi guruh (keyingi oʻrinlarda — Ishchi guruh) 4-ilovaga muvofiq tarkibda tashkil etilsin. 8. Ishchi guruh (Z.T. Mirzayev) Oʻzbekiston Respublikasi Qishloq xoʻjaligi vazirligi, Oʻzbekiston Respublikasi Jismoniy tarbiya va sport davlat qoʻmitasi va boshqa manfaatdor vazirlik va idoralar bilan birgalikda 2017-2021-yillarda yilqichilik va ot sportini kompleks rivojlantirish chora-tadbirlari Dasturi loyihasini ikki oy muddatda ishlab chiqsin va tasdiqlash uchun Vazirlar Mahkamasiga kiritsin. Dastur loyihasini ishlab chiqishda quyidagi ustuvor vazifalarni amalga oshirishga alohida eʼtibor qaratilsin: yilqichilik va ot sportining normativ-huquqiy bazasini yanada takomillashtirish; sof zotli hamda Qorabayir va Axaltaka zotli sport otlarini urchitish va koʻpaytirish; yilqichilik va ot sportining moddiy-texnik va ozuqa bazasini mustahkamlash; xorijiy davlatlarning yilqichilik va ot sporti boʻyicha ilgʻor tajribalarini joriy etish, yilqichilik va ot sporti mutaxassislarini tayyorlash, qayta tayyorlash va ularning malakasini oshirish; yosh sportchilarni jalb qilgan holda milliy va xalqaro ot sport turlarini rivojlantirish, sport tadbirlarini tashkil etish va oʻtkazish, shuningdek, milliy va xalqaro darajada yilqilar koʻrgazmalari va auksion savdolarini tashkil etish; oliy va oʻrta maxsus, kasb-hunar taʼlimi muassasalarida kadrlar, shuningdek, yilqichilik boʻyicha ilmiy kadrlar va tayyorlashning oʻquv rejalari hamda dasturlarini takomillashtirish va yangilash, kadrlar malakasini oshirishni tashkil etish. 9. 2021-yilning 1-yanvarigacha boʻlgan muddatda: Federatsiyani barcha soliqlar va davlat maqsadli jamgʻarmalariga majburiy ajratmalar toʻlashdan; ippodromlar, ot sporti klublari va maktablarining moddiy-texnik bazasini mustahkamlash uchun olib kelinadigan, respublikamizda ishlab chiqarilmaydigan, inventarlar, sport otlari, naslli mahsulotlar (materiallar), ozuqa va ozuqa qoʻshimchalari, vitaminlar, veterinariya dori vositalari, uskunalar va materiallar belgilangan tartibda tasdiqlanadigan roʻyxat boʻyicha bojxona toʻlovlaridan (bojxona rasmiylashtiruvi yigʻimlaridan tashqari) ozod etilsin. 10. Quyidagilar: “Oʻzbekneftgaz” milliy xolding kompaniyasi va Qashqadaryo viloyati hokimligining Qorabayir zotli otlarni koʻpaytirish va parvarishlash boʻyicha zamonaviy talablarga javob beradigan majmuasini qurish va 2018-yilning 1-yanvariga qadar foydalanishga topshirish; Toshkent viloyati hokimligining Axaltaka zotli otlarni koʻpaytish va parvarishlash boʻyicha “Oʻzbegim otlari” MCHJ ot zavodini qurish; Toshkent shahri hokimligining xalqaro ot sporti Federatsiyasining talablarini hisobga olgan holda, 2017 — 2019-yillar davrida “Markaziy ippodrom” AJni qayta taʼmirlash va jihozlash; Oʻzbekiston Respublikasi Jismoniy tarbiya va sport davlat qoʻmitasi, Federatsiya va Oʻzbekiston Milliy olimpiya qoʻmitasining Federatsiya huzurida Ot sporti murabbiylari, hakamlar, veterinarlar va taqachilar Respublika maktabini, shuningdek, Ot sporti boʻyicha oliy sport mahorati respublika maktabi bazasida yoshlar va oʻsmirlar terma jamoasini tashkil etish; Federatsiya, Toshkent shahri hokimligi va “Markaziy ippodrom” AJning Otlar karantini va veterinariya markazini “Markaziy ippodrom” AJ hududida tashkil etish; Federatsiya, Toshkent viloyati hokimligi va “Oʻzbek sport otlari” MCHJning sport otlarini koʻpaytirish boʻyicha “Oʻzbek sport otlari” MCHJ ot zavodini tashkil etish toʻgʻrisidagi takliflari maʼqullansin. 11. Toshkent shahri hokimligi va Oʻzbekiston Kasaba uyushmalari Federatsiyasi Kengashi Federatsiyaning Toshkent shahri, Buxoro koʻchasi, 24-uy manziliga bepul foydalanish huquqi bilan joylashtirilishini taʼminlasinlar. 12. Oʻzbekiston Respublikasi Tashqi ishlar vazirligi Federatsiyaning buyurtmanomalariga binoan yilqichilik va ot sporti sohasida ishlashga jalb etiladigan xorijiy mutaxassislarga kirish vizalarining konsullik yigʻimlari va boshqa yigʻimlar undirilmasdan rasmiylashtirilishini belgilangan tartibda taʼminlasin. 13. Oʻzbekiston Respublikasi Ichki ishlar vazirligi Federatsiyaning buyurtmanomalariga binoan yilqichilik va ot sporti sohasida ishlashga jalb etiladigan xorijiy mutaxassislarga davlat boji undirilmasdan koʻp martalik kirish vizalari berilishini va ularning muddati uzaytirilishini, shuningdek, ularning vaqtincha turgan joyi boʻyicha roʻyxatga olinishini va uning muddati uzaytirilishini belgilangan tartibda taʼminlasin. 14. Oʻzbekiston Respublikasi Bandlik va mehnat munosabatlari vazirligi Federatsiyaning buyurtmanomalariga binoan yilqichilik va ot sporti sohasida ishlash uchun yuqori malakali xorijiy mutaxassislarni (Oʻzbekiston Respublikasi fuqarolari orasida bunday mutaxassislar boʻlmagan taqdirda) Oʻzbekiston Respublikasiga jalb etishga ruxsatnomalar berishni (muddatini uzaytirishni), shuningdek, koʻrsatib oʻtilgan xorijiy fuqarolarga Oʻzbekiston Respublikasi hududida mehnat faoliyatini amalga oshirish huquqiga tasdiqnomalar berilishini (muddati uzaytirilishini) taʼminlasin. 15. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi Federatsiyani belgilangan tartibda zarur boʻlgan telekommunikatsiya va telefon aloqasi, shu jumladan, hukumat aloqasi bilan taʼminlasin. 16. Oʻzbekiston Respublikasi Qishloq va suv xoʻjaligi vazirligi manfaatdor vazirliklar va idoralar bilan birgalikda qonun hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida bir oy muddatda Oʻzbekiston Respublikasi Vazirlar Mahkamasiga takliflar kiritsin. 17. Mazkur qarorning bajarilishini nazorat qilish Oʻzbekiston Respublikasining Bosh vaziri A.N. Aripov zimmasiga yuklansin. 1. Mirzayev Z.T. — Oʻzbekiston Respublikasi Bosh vaziri oʻrinbosari, Ishchi guruh rahbari 2. Rafiqov K.M. — Kasaba uyushmalari Federatsiyasi Kengashi raisi, Ishchi guruh rahbarining oʻrinbosari 3. Isroilov Sh.X. — Oʻzbekiston Respublikasi jismoniy tarbiya va sport vaziri 4. Gʻulomov R.A. — Oʻzbekiston Respublikasi Xususiylashtirilgan korxonalarga koʻmaklashish va raqobatni rivojlantirish davlat qoʻmitasi raisi 5. Axmadjonov U.M. — Oʻzbekiston Milliy olimpiya qoʻmitasi prezidenti 6. Madjidov I.U. — Oʻzbekiston Respublikasi oliy va oʻrta maxsus taʼlim vaziri 7. Azimov M.B.. — Oʻzbekiston Respublikasi Davlat bojxona qoʻmitasi raisi 8. Farmanov A.K. — “Olmaliq kon-metallurgiya kombinati” AJ bosh direktori 9. lavozimi boʻyicha — Oʻzbekiston yilqichilik va ot sporti Federatsiyasi raisi 10. lavozimi boʻyicha — Qoraqalpogʻiston Respublikasi Vazirlar Kengashi Raisi, viloyatlar va Toshkent shahri hokimlari 11. Toshov A.A. — Qishloq va suv xoʻjaligi, qishloq xoʻjaligi va oziq-ovqat mahsulotlarini qayta ishlash masalalari axborot-tahlil departamenti shuʼba mudiri 12. Bayazitov K.F. — Taʼlim, sogʻliqni saqlash, jismoniy tarbiya, sport va turizm masalalari axborot-tahlil departamenti shuʼba mudiri, Ishchi guruh kotibi